UNIONIN YLEISEN TUOMIOISTUIMEN TUOMIO (muutoksenhakujaosto)

26 päivänä kesäkuuta 2014

Asia T-20/13 P

Luigi Marcuccio

vastaan

Euroopan komissio

Muutoksenhaku – Henkilöstö – Virkamiehet – Eläkkeet ja työkyvyttömyysetuus – Eläkkeelle siirtäminen työkyvyttömyyden vuoksi – Työkyvyttömyyslautakunta – Kokoonpano – Lääkärien nimeäminen – Asianomainen virkamies on laiminlyönyt toisen lääkärin nimeämisen – Unionin tuomioistuimen presidentin nimeämä toinen lääkäri – Kolmannen lääkärin nimeäminen nimetyn ensimmäisen ja toisen lääkärin yhteisellä sopimuksella – Henkilöstösääntöjen liitteessä II oleva 7 artikla – Kanteen hylkääminen ensimmäisessä oikeusasteessa sen jälkeen, kun unionin yleinen tuomioistuin on palauttanut asian sinne

Aihe: Valitus, jossa vaaditaan Euroopan unionin virkamiestuomioistuimen (ensimmäinen jaosto) asiassa F-41/06 RENV, Marcuccio vastaan komissio, 6.11.2012 antaman tuomion kumoamista.

Ratkaisu: Valitus hylätään. Luigi Marcuccio vastaa omista oikeudenkäyntikuluistaan, ja hänet velvoitetaan korvaamaan Euroopan komissiolle asian käsittelystä tässä oikeusasteessa aiheutuneet oikeudenkäyntikulut

Tiivistelmä

1. Virkamiehet – Työkyvyttömyys – Työkyvyttömyyslautakunta – Kokoonpano – Lääkärien nimeäminen – Kolmannen lääkärin nimeäminen nimetyn ensimmäisen ja toisen lääkärin yhteisellä sopimuksella tai sopimuksen puuttuessa unionin tuomioistuimen presidentin määräyksellä – Valinnan muuttaminen ensimmäisen ja toisen lääkärin korvaamisen seurauksena – Hyväksyttävyys

(Henkilöstösääntöjen liitteessä II oleva 7 artikla)

2. Virkamiehet – Työkyvyttömyys – Työkyvyttömyyslautakunta – Kokoonpano – Lääkärien nimeäminen – Ensimmäisen kolmannen lääkärin nimeämistä koskevan päätöksen peruuttamatta jättäminen ennen uuden kolmannen lääkärin nimeämistä – Uuden kolmannen lääkärin nimeämistä koskevan päätöksen tekeminen eri muodossa kuin ensimmäisen kolmannen lääkärin nimeämistä koskeva päätös – Vastakkaisen toimen periaatetta ei ole loukattu

(Henkilöstösääntöjen liitteessä II oleva 7 artikla)

3. Virkamiehet – Työkyvyttömyys – Työkyvyttömyyslautakunta – Kokoonpano – Lääkärien nimeäminen – Valinnan muuttaminen – Hyväksyttävyys

(Henkilöstösääntöjen liitteessä II oleva 7 artikla)

4. Virkamiehet – Oikeudet ja velvollisuudet – Lojaalisuusvelvollisuus – Käsite – Ulottuvuus – Velvollisuus tehdä yhteistyötä työkyvyttömyyslautakunnan kanssa tämän pyynnöstä

(Henkilöstösääntöjen 21 artikla)

5. Virkamiehet – Sairausloma – Lääkärintarkastus – Sisältö – Hallinnon harkintavalta – Tuomioistuinvalvonnan ulottuvuus

(Henkilöstösääntöjen 59 artiklan 1 kohdan kolmas alakohta)

6. Virkamiehet – Työkyvyttömyys – Työkyvyttömyyslautakunta – Työskentelyn salaisuuden säilyttäminen – Ulottuvuus

(Henkilöstösääntöjen liitteessä II olevan 9 artiklan toinen ja kolmas kohta)

1. Henkilöstösääntöjen liitteessä II olevan 7 artiklan kolmannessa kohdassa säädetään, että jos kolmannen lääkärin nimeämisestä ei voida sopia kahden kuukauden kuluessa siitä, kun toinen lääkäri nimettiin, kolmannen lääkärin nimeää ilman eri toimenpiteitä unionin tuomioistuimen presidentti jonkin osapuolen aloitteesta. Henkilöstösääntöjen liitteessä II olevan 7 artiklan ensimmäisen kohdan mukaan kolmas lääkäri nimetään toimielimen ja asianomaisen virkamiehen nimeämien kahden lääkärin yhteisellä sopimuksella.

Nimetyn kahden lääkärin yhteinen sopimus kolmannen lääkärin nimestä on etusijalla siihen nähden, että unionin tuomioistuimen presidentti nimeää tämän ilman eri toimenpiteitä, mikä tapahtuu ja on pätevä ainoastaan, jos kyseiset kaksi lääkäriä eivät pääse sopimukseen. Erityisesti tilanteessa, jossa toimielimen tai asianomaisen virkamiehen alun perin nimeämä lääkäri tai kumpikaan näistä lääkäreistä ei ole enää käytettävissä ja jossa heidät on siis korvattava toisilla lääkäreillä, ei olisi työkyvyttömyyslautakunnan työskentelyn moitteettoman toiminnan mukaista, että näiden kahden lääkärin olisi säilytettävä jo nimetty kolmas lääkäri. Toimielimen ja asianomaisen virkamiehen nimeäminä lääkäreinä heidän on voitava käyttää täysin henkilöstösääntöjen liitteessä II olevan 7 artiklan ensimmäisessä kohdassa heille annettuja valtuuksia. Näiden lääkärien on voitava sopia toisesta lääkäristä.

(ks. 89 ja 90 kohta)

2. Työkyvyttömyysmenettelyssä vastakkaisen toimen periaatetta ei ole loukattu sillä, että ennen uuden kolmannen lääkärin nimeämistä unionin tuomioistuimen presidentti ei ole peruuttanut päätöstä ensimmäisen kolmannen lääkärin nimeämisestä työkyvyttömyyslautakunnassa ja ettei tätä nimeämistä koskevaa päätöstä ole tehty samassa muodossa kuin ensimmäisen lääkärin nimeämistä koskeva päätös. Henkilöstösääntöjen liitteessä II olevan 7 artiklan ensimmäisessä kohdassa edellytetään ainoastaan, että toimielimen ja asianomaisen virkamiehen nimeämät kaksi lääkäriä nimeävät kolmannen lääkärin yhteisellä sopimuksella. Henkilöstösääntöjen liitteessä II olevan 7 artiklan kolmannen kohdan tarkoituksena on korjata tilanne, jossa nämä kaksi lääkäriä eivät pääse sopimukseen. Se, että unionin tuomioistuimen presidentti nimeää ilman eri toimenpiteitä kolmannen lääkärin, korvaa siis poikkeuksellisesti sen, että kyseiset kaksi lääkäriä pääsääntöisesti nimeävät tämän yhteisellä sopimuksella. Näin ollen unionin tuomioistuimen presidentin suorittama nimeäminen ei voi poiketa luonteeltaan kyseisten kahden lääkärin suorittamasta nimeämisestä. Siten se, että unionin tuomioistuimen presidentti nimeää kolmannen lääkärin, ei ole tuomioistuimen päätös vaan hallinnollinen toimi.

(ks. 93 kohta)

Viittaukset:

Ensimmäisen oikeusasteen tuomioistuin: asia T-196/95, H v. komissio, 3.6.1997 (Kok. H., s. I-A-133 ja II-403, 80 kohta)

3. Työkyvyttömyyslautakunnan yhden tai useamman jäsenen asteittainen korvaaminen, joka voi johtaa jopa sen kokoonpanon vaihtumiseen kokonaan, ei automaattisesti johda tämän lautakunnan olemassaolon tai sen valtuutuksen voimassaolon päättymiseen.

(ks. 100 kohta)

4. Jos virkamies kieltäytyy työkyvyttömyysmenettelyssä useaan kertaan yhteistyöstä työkyvyttömyyslautakunnan kanssa, hän ei noudata kaikille virkamiehille henkilöstösääntöjen 21 artiklan ensimmäisen kohdan nojalla kuuluvaa lojaalisuus- ja yhteistyövelvollisuutta.

(ks. 103 kohta)

Viittaukset:

Ensimmäisen oikeusasteen tuomioistuin: asia T-146/94, Williams v. tilintarkastustuomioistuin, 7.3.1996 (Kok. H., s. I-A-103 ja II-329, 96 kohta oikeuskäytäntöviittauksineen)

5. Henkilöstösääntöjen 59 artiklan 1 kohdan kolmannen alakohdan mukaisesti toimielin voi koska hyvänsä määrätä sairauslomalla olevan virkamiehen lääkärintarkastukseen. Mitä tulee tämän tarkastuksen sisältöön, toimielimen työterveysyksikön on päätettävä virkamiehen terveydentilan mukaan, minkä tyyppiset tutkimukset ovat aiheellisia tai välttämättömiä, vaikka kyse olisi psykiatrisista testeistä, ja unionin tuomioistuimet voivat valvoa ainoastaan, ettei asiassa ole tehty ilmeistä virhettä.

(ks. 105 ja 106 kohta)

6. Henkilöstösääntöjen liitteessä II olevan 9 artiklan kolmannessa kohdassa säädetään, että työkyvyttömyyslautakunnan työskentely on salaista. Työkyvyttömyyslautakunnan työskentelyn salaisuus voidaan selittää sillä, että se on luonteeltaan, sisällöltään ja merkitykseltään lääketieteellistä. Näin ollen sillä, että nimittävä viranomainen on tietoinen siitä, että kyseisen lautakunnan lausunto on annettu yksimielisesti, ei rikota henkilöstösääntöjen liitteessä II olevan 9 artiklan kolmatta kohtaa.

(ks. 110 kohta)